מייקל פסבנדר

מייקל פסבנדר (בגרמנית ובאירית: Michael Fassbender; נולד ב-2 באפריל 1977) הוא שחקן קולנוע אירי-גרמני, התפרסם בזכות תפקידו ב"סדרת סרטי אקס-מן" בתור מגנטו, ובתפקידיו בסרטים "300" ו"ממזרים חסרי כבוד". פסבנדר נולד בהיידלברג שבמערב גרמניה (כיום חלק מגרמניה), למשפחה נוצרית-קתולית. אמו אדל היא אירית ובמקור מהעיר לרן שבצפון-אירלנד, ואביו ג'וזף פסבנדר הוא גרמני. כשהיה בן שנתיים הוריו עברו עמו לגור בעיירה קילרני שבמחוז קרי, אירלנד, שם ניהלה משפחתו מסעדה בראשות אביו שהיה שף. למד בתיכון המקומי בעיירה, ולאחר סיום לימודיו עבר להתגורר לבדו בלונדון על מנת ללמוד בבית ספר ללימודי דרמה "מרכז הדרמה". פסבנדר החל את דרכו בשנת 2001 בסדרה של טום הנקס וסטיבן ספילברג "אחים לנשק", שם גילם את סמל ברטון "פאט" קריסטנסון במשך שבעה פרקים. ב-2002, התארח בפרק בסדרה "הולבי סיטי" בדמותו של כריסטיאן. בשנת 2004, שיחק בתפקיד ראשי ראשון בסדרה הבריטית "הקס" בתפקידו של המלאך ומנהיג הנפילים עזאזל. ב-2006, התארח בפרק בסדרה "פוארו" בדמותו של ג'ורג'. ב-2007 הופיע בסרט ההוליוודי הראשון שלו "300" ובו גילם את דמותו של החייל הצעיר והמשולהב של ספרטה, סטליוס. ב-2008 זכה בפרס באפט"א על הופעה מרשימה בדרמה הבריטית "רעב", בה גילם את אסיר ה-IRA בובי סנדס הכלוא במהלך שביתת הרעב שלו בדרישה להכיר בו ובחבריו חברי הארגון כאסירים פוליטיים. בשנת 2009 הופיע באחד התפקידים הראשיים בסרטו של קוונטין טרנטינו "ממזרים חסרי כבוד". בסרט הופיע בדמותו של סגן ארצ'י היקוקס, קצין בריטי המומחה לסרטי הרייך השלישי. פסבנדר שיחק בתפקיד ראשי גם בסרט הבריטי הטוב ביותר לשנת 2009 "מחוץ למים" שם גילם את קונור. ב-2011 גילם את דמותו של אריק לנשר, הידוע בכינויו מגנטו, בסרט "אקס-מן: ההתחלה", הופיע בדרמה הפרובוקטיבית "בושה" בתפקיד ברנדון סאליבן עליו היה מועמד לפרס גלובוס הזהב ושיחק בדרמה של דייוויד קרוננברג "שיטה מסוכנת" בתפקיד הפסיכיאטר הנודע קרל גוסטב יונג. ב-2012 הופיע פסבנדר בסרטו המדע בדיוני של רידלי סקוט "פרומתאוס" בתפקיד האנדרואיד דייוויד ובסרטו של סטיבן סודרברג "בגידה כפולה". בשנת 2013 שיחק פסבנדר בדרמת הגזענות ההיסטורית "12 שנים של עבדות" בתפקיד בעל מטע הכותנה האכזרי אדווין אפס. על הופעתו היה פסבנדר מועמד לפרס אוסקר לשחקן המשנה הטוב ביותר, לפרס גלובוס הזהב לשחקן המשנה הטוב ביותר ולפרס באפט"א. בנוסף הופיע בתפקיד הראשי בדרמה של רידלי סקוט "היועץ". בשנת 2014, שיחק בסרט ההמשך "אקס-מן: העתיד שהיה". ב-2015 שיחק בתפקיד סטיב ג'ובס, מייסד חברת אפל והיה מועמד לפרס אוסקר לשחקן הטוב ביותר. סרטו הבא "אקס-מן: אפוקליפסה" יצא לאקרנים במאי 2016. עוד בשנת 2016 שיחק בסרט הפעולה "אמונת המתנקש", אשר מבוסס על סדרת משחקי הווידאו Assassin's Creed. פסבנדר מגלם תפקיד כפול, לצידם של מריון קוטיאר, ג'רמי איירונס, ברנדן גליסון ומייקל קנת' ויליאמס. בשנת 2017 שיחק בסרט המדע הבדיוני "הנוסע השמיני: קובננט" שביים רידלי סקוט, הסרט השישי בזיכיון של סדרת הסרטים "הנוסע השמיני". בהמשך השנה שיחק בדרמה הרומנטית של הבמאי טרנס מאליק, "שיר לשיר", לצד נטלי פורטמן וראיין גוסלינג, וכן שיחק בתפקיד הראשי בסרט המתח "איש השלג". בשנת 2019 חזר לגלם את דמותו של מגנטו בסרט ההמשך "אקס-מן: הפניקס האפלה". מועמד פרס גלובוס הזהב, פרס באפט"א ופרס האקדמיה האירופית לקולנוע בשנת 2011 על הופעתו בסרט "בושה". פסבנדר היה מועמד לפרס אוסקר לשחקן המשנה הטוב ביותר ולפרס גלובוס הזהב לשנת 2013 על תפקידו בתור אדווין אפס (אנ') בסרט "12 שנים של עבדות", ומועמד לפרס אוסקר לשחקן הטוב ביותר ושוב מועמד לפרס גלובוס הזהב לשנת 2015 על תפקידו בתור סטיב ג'ובס בסרט "סטיב ג'ובס". פסבנדר התגורר באזור האקני בלונדון בשנת 1996, שם התגורר עד שעבר לפורטוגל בשנת 2017. מלבד אנגלית, פסבנדר גם דובר גרמנית ואירית שוטפת. ביוני 2012, פסבנדר סיפר למגזין GQ שהוא יוצא עם השחקנית האמריקאית ניקול ביהארי, איתה עבד על הסרט "בושה" משנת 2011. לאחר מכן היה בזוגיות קצרה עם הדוגמנית והשחקנית הרומנייה מדלינה דיאנה גניה. בדצמבר 2014, הוא החל לצאת עם השחקנית השוודית אליסיה ויקנדר, איתה עבד על הסרט "אור בין האוקיינוסים". הם נישאו בטקס פרטי באיביזה ב-14 באוקטובר 2017. מאוחר יותר הם עברו להתגורר בפורטוגל, שם הם מתגוררים בליסבון שבפורטוגל. יש להם בן, יליד 2021. בשנת 2010, חברתו לשעבר של פסבנדר, סאנווין אנדרוז, הגישה נגדו צו הרחקה מבית המשפט העליון של מחוז לוס אנג'לס. היא טענה כי הוא "זרק [אותה] על כיסא ושבר לה את האף" וכי הוא גם גרר אותה לצד מכוניתו, פצע את הקרסול והברך שלה, כמו גם גרם לה להתפרצות של ציסטה שחלתית. מדיה וקבצים בנושא מייקל פסבנדר בוויקישיתוף אתר האינטרנט הרשמי של מייקל פסבנדר (באנגלית) מייקל פסבנדר, במסד הנתונים הקולנועיים IMDb (באנגלית) מייקל פסבנדר, באתר "אידיבי", מאגר הידע העברי לקולנוע ישראלי ועולמי מייקל פסבנדר, באתר AllMovie (באנגלית) מייקל פסבנדר, באתר Rotten Tomatoes (באנגלית) מייקל פסבנדר, באתר Box Office Mojo (באנגלית) מייקל פסבנדר, באתר Metacritic (באנגלית) מייקל פסבנדר, במסד הנתונים הקולנועיים KinoPoisk (ברוסית) מייקל פסבנדר, באתר MusicBrainz (באנגלית) מייקל פסבנדר, באתר Discogs (באנגלית) מייקל פסבנדר, באתר Genius אבנר שביט‏, יורשי העצר: ריאיון עם ג'יימס מקאבוי ומייקל פאסבנדר, כוכבי "אקס-מן: ההתחלה", באתר וואלה, 1 ביוני 2011 אמיר קמינר, בדרך למעלה: ריאיון עם כוכב הסרט "X-מן: ההתחלה", באתר Xnet‏, 9 ביוני 2011 איילה אור אל, כל מה שרציתי לדעת על מין: ריאיון עם מייקל פסבנדר, באתר nrg‏, 8 בפברואר 2012 אמה ברוקס, הגרדיאן, ילד מפתח: ריאיון עם השחקן מייקל פסבנדר, באתר הארץ, 19 במרץ 2012 שירית גל, מייקל פאסבנדר: "סטוצים נראים לי טבעיים", באתר ynet, 17 ביוני 2012 נמרוד דביר, מייקל פאסבנדר: 'מקווה שהאנושות השתנתה', באתר ynet, 20 בינואר 2014 אורי קליין, האם מייקל פאסבנדר הוא שון קונרי החדש?, באתר הארץ, 1 באוגוסט 2014 דייב קאלהון, ‏מייקל פאסבנדר לא נח לרגע. ריאיון, באתר "Time Out ישראל", 12 בינואר 2017 יניב חלילי, חותך את המתח בסכין, באתר "ידיעות אחרונות", 25 באוקטובר 2017